АҞӘА, рашәара 29— Sputnik. Аԥсны Иреиҳаӡоу аӡбарҭа аграждантә усқәа рзы акассациатә коллегиа, аӡбаҩ Есма Қорсаиаԥҳа лхантәаҩрала аҳҭнықалақь Аӡбарҭа лара лусураҿы деиҭашьақәыргылатәуп ҳәа иаднакылаз аӡбра амч шамаз иааннажьит. Абри атәы аанацҳауеит Аԥсны Иреиҳаӡоу аӡбарҭа асаит.
Хәажәкыра 31 рзы Аҟәатәи ақалақьтә ӡбарҭа иаарту аӡбратә еилатәараҟны Рита Ҭраԥшьԥҳа лышшыԥхьыӡ иахәаԥшны ибзиоуп ҳәа ахнаҳәаахьан лара Ареспубликатә хәышәтәырҭа ахшараиура аҟәша аҳақьым хада ҳәа лааныжьрази абри аамҭала лулафахәы ашәарази.
Ажьырныҳәа 18 2017 шықәса рзы Аԥсны Агәабзиарахьчара аминистр Идҵала Рита Ҭраԥшьԥҳа Ареспубликатә хәышәтәырҭа ахшараиура аҟәша аҳақьым хадас дахьыҟаз аҟынтәи лхы дақәитәын.
Ажьырныҳәа 17 2017 шықәса рзы Белла Ԥлиаԥҳа аамҭала Ареспубликатә хәышәтәырҭа ахшараиурҭа аҟәша аиҳабы инапынҵақәа налыгӡон, ахәышәтәырҭа аҳақьым хада Аслан Берзениа идҵала.
Рита Ҭраԥшьԥҳа Ареспубликатә хәышәтәырҭа ахшараиурҭа аҟәша аиҳабыс дыҟан 2013 шықәса раахыс.